MTWE 17
Upile Wa Lipopelo
1, 2. (a) Ligongo cici lipopelo lili mtuka wapajika? (b) Ana ligongo cici tukusosekwa kumanyilila ya jikusasala Baibulo pakwamba ya lipopelo?
CILAMBO capasici cili camwana mnope pakucilandanya ni mwinani. Yehofa pakwawona ŵandu pacilambo capasici, akusiŵawonaga mpela kadondo ka mesi kakutyocela mum’lulo. (Salimo 115:15; Yesaya 40:15) Atamose kuti m’weji tuli ŵamwana mnope, lilemba lya Salimo 145:18, 19 likusati, “Yehofa ali ciŵandika ni wosope ŵakusam’ŵilanga jwalakwe mu usyesyene. Jwalakwe akusiŵapaga ŵakusamjogopa yakumbila yawo. Akusapikana kugumila kwawo pakusaka cikamucisyo, soni jwalakwe akusiŵakulupusya.” Welewutu uli upile wapenani mnope. Yehofa jwali Mkupanganya jwamacili gosope ni jwakusasaka kuti tuŵe najo pawunasi. Jwalakwe akusasacililaga kupikanila mapopelo getu. Kusala yisyene lipopelo lili mtuka wapenani mnope wapelece Yehofa kwa mundu jwalijose.
2 Nambo kuti Yehofa apikanile mapopelo getu tukusosekwa kupopelaga m’litala lyakusalijiticisya jwalakwe. Ana mpaka tutende yeleyi catuli? Kwende tulole yajikusasala Baibulo panganiji.
LIGONGO CICI TUKUSOSEKWA KUPOPELA KWA YEHOFA?
3. Ana ligongo cici akusosekwa kupopelaga kwa Yehofa?
3 Yehofa akusasaka kuti aŵecetaneje najo kupitila m’lipopelo. Ana tukumanyilila yeleyi catuli? Aŵalanje Afilipi 4:6, 7. Aganicisye yakutuŵenda palilembapa. Jwakulamulila jwa yakupanganyidwa yosope akusakola lung’wanu mnope ni wawojo, soni akusasaka kuti amsalileje jwalakwe yakusawusya yawo soni mwakupikanila mumtima.
4. Ana kupopela mwakutamilicika mpaka kulimbisye catuli unasi wetu ni Yehofa?
4 Lipopelo likusatukamucisya kuti tuŵe paunasi wambone ni Yehofa. Naga ŵandu ŵali paunasi akusatagulilana ndaŵi syosope nganisyo syawo, yakusyawusya yawo, soni mwakupikanila mumtima, unasi wawo ukusalimba mnope. Ni mwayikusaŵelasoni patukupopela kwa Yehofa. Jwalakwe kupitila m’Baibulo, akusatusalila nganisyo syakwe soni mwakusapikanila mumtima, akusasalasoni yacacitenda kusogoloku. Mpaka amsalile ya mumtima mwawo pakupopela mwakutamilicika. Pakutenda yeleyi, unasi wawo ni Yehofa uciŵa wakulimba mnope.—Yakobo 4:8.
ANA TUTENDEJE YATULI KUTI MLUNGU APIKANILEJE MAPOPELO GETU?
5. Ana tukumanyilila catuli kuti Yehofa jwangapikanila mapopelo gosope?
5 Ana Yehofa akusapikanila mapopelo gosope? Iyayi. Mundaŵi ja jwakulocesya Yesaya, Yehofa ŵasalile Ayisalayeli kuti, “Atamose apelece mapopelo gejinji, une jwangagapikanila, ligongo makono gawo gagumbele ni miyasi.” (Yesaya 1:15) M’yoyo naga ngatukusamala, mpaka tutendeje yindu yampaka yimtendekasye Yehofa kuti akapikanilaga mapopelo getu.
6. (a) Ana ligongo cici cikulupi cili cakusosekwa mnope? (b) Ana mpaka alosye catuli kuti akwete cikulupi?
6 Naga tukusaka kuti Yehofa apikanileje mapopelo getu, tukusosekwa kumkulupilila. (Maliko 11:24) Ndumetume Paulo jwasasile kuti, “Naga ngakola cikulupi ngakomboleka kumsangalasya Mlungu, pakuti jwalijose jwakum’ŵandicila Mlungu, akwenela kulupilila kuti Mlungu apali nditu, soni kuti akusiŵapa mbote ŵandu ŵele ŵakusamsosa jwalakwejo.” (Ahebeli 11:6) Nambo kwamba kusalape kuti tukwete cikulupi nganikuŵa kwakwanila. Tukusosekwa kulosya cikulupi cetu pelanga mwa kumpikanila Yehofa lisiku lililyose.—Aŵalanje Yakobo 2:26.
7. (a) Ana ligongo cici tukusosekwa kupopela mwakulinandiya soni mwaucimbicimbi kwa Yehofa? (b) Ana mpaka tulosye catuli kuti tuli ŵakuwona mtima patukupopela?
7 Tukusosekwa kupopela kwa Yehofa mwakulinandiya soni mwaucimbicimbi. Ligongo cici tukusosekwa kutenda yeleyi? Mwambone, naga tukusaka kuŵecetana ni mwenye kapena pulesidenti, tukusatendaga yeleyo mwaucimbicimbi. Nambi kuli uli Yehofa jwali Mlungu Jwamaciligosope, ana nganiyiŵa yakupikanika kuti patukuŵecetana najo tutendeje yeleyo mwakulinandiya soni mwakumcimbicisya mnope? (Genesis 17:1; Salimo 138:6) Patukupopela tukusosekwa kuŵa ŵakuwona mtima soni kupopela kutyocela pasi pamtima. Mpaka tutende yeleyi mwakuŵambala kwamba kwinjisya maloŵe mumtima ni kugasalaga mwakuwilisyawilisya, kapena kamulicisya masengo ciŵeceto cangapikanika, soni kwamba kuŵalanga mapopelo kutyocela m’buku ja mapopelo.—Matayo 6:7, 8.
8. Ana patuŵendile yine yakwe m’lipopelo, tukusosekwasoni kutenda cici?
8 Cindu cine catukusosekwa kutenda patukuŵenda cine cakwe mwipopelo, cili kutenda yindu yakamulana ni yatuŵendileyo. Mwambone, patum’ŵendile Yehofa yatukusosecela paumi wetu wa lisiku lililyose, tukajembeceya kuti Yehofa catupe yatuŵendileyo naga tukwamba kutama. Tukusosekwa kamula masengo mwakulimbicila soni kamula masengo galigose gampaka tukombole. (Matayo 6:11; 2 Atesalonika 3:10) Nambosoni naga tum’ŵendile Yehofa kuti atukamucisye kuleka ndamo jine jakwe jakulemweceka, tukusosekwa kuŵambala cilicose campaka citulongolele kutenda cakulemwecekaco. (Akolose 3:5) Kwende sambano tutagulilane yiwusyo yine yakusaliwusya ŵandu ŵajinji pangani ja lipopelo.
YAKUSAWUSYAGA ŴANDU PAKWAMBA LIPOPELO
9. Ana tupopeleje kwa ŵani? Ana lilemba lya Yohane 14:6 likutujiganya cici pakwamba ya lipopelo?
9 Ana tupopeleje kwa ŵani? Yesu ŵasalile ŵakulijiganya ŵakwe kupopela kwa “Atati ŵetu ŵakwinani.” (Matayo 6:9) Jwalakwe ŵasasile soni kuti, “Une ndili litala, usyesyene, soni umi, pangali mundu jwakusayika kwa Atati ngapitila mwa une “ (Yohane 14:6) M’yoyo tukusosekwa kupopela kwa Yehofa kupitila mwa Yesu. Ana kupopela kupitila mwa Yesu kukusagopolela cici? Kuti Yehofa ajanje mapopelo getu, tukusosekwa kucimbicisya masengo gapajika gaŵapelece Yehofa kwa Yesu. Mpela mwatulijiganyicisye, Yesu ŵayice pacilambo capasi kukutukulupusya ku ulemwa soni ciwa. (Yohane 3:16; Aloma 5:12) Yehofa ŵampelesoni Yesu ukumu ŵakuŵa Jwamkulungwa jwa Ŵambopesi soni Jwakulamula.—Yohane 5:22; Ahebeli 6:20.
10. Ana tukusosekwa kola katame kapajika patukupopela? Alondesye.
10 Ana tukusosekwa kola katame kapajika patukupopela? Iyayi, Yehofa jwangatuŵendaga kuti tutindiŵaleje, tutameje kapena tujimeje patukupopela. Baibulo jikusatujiganya kuti mpaka tuŵecetane ni Yehofa mkatame kalikose kaucimbicimbi. (1 Mbiri 17:16; Nehemiya 8:6; Danieli 6:10; Maliko 11:25) Cindu cakusosekwa mnope kwa Yehofa nganiciŵa katame ketu patukupopela, nambo jwalakwe akusasaka kuti tuŵecetaneje najo mwakuŵajilwa. Mpaka tupopeleje kanga mwakukoposya maloŵe kapena camumtima pamalo galigose gatuli soni pandaŵi jilijose, kanga musi kapena cilo. Patukupopela kwa Yehofa, tukakayicila kuti jwalakwe cacitupikana atamose kuti mundu jwine ngaŵa mkupikana.—Nehemiya 2:1-6.
11. Ana yindu yine yapi yampaka tumsalile Yehofa mwipopelo?
11 Ana yindu yapi yampaka tumsalile Mlungu mwipopelo? Mpaka tumsalile Yehofa yiliyose yayili yakuŵajilwa kwa jwalakwe. Baibulo jikusati, “Cilicose campaka tum’ŵende mwakamulana ni lisosa lyakwe, akusatupikanila.” (1 Yohane 5:14) Ana yili yakomboleka kumsalila yindu yawusyegwe mwipopelo? Elo. Kupopela kwa Yehofa kuŵeje mpela mwatukusatendela patukuŵecetana ni mjetu jwapamtima. Yehofa mpaka tumsalile cilicose cacili munganisyo mwetu soni mumtima mwetu. (Salimo 62:8) Mpaka tum’ŵende kuti atupe msimu wakwe weswela wawuli wamacili mnope kuti utukamucisyeje kutenda yambone. (Luka 11:13) Mpakasoni tum’ŵende Yehofa lunda lwakutukamucisya kusagula yakuŵajilwa, soni mpaka tum’ŵende kuti atupe macili gakutukamucisya kupilila yakusyausya yatukusimana nayo. (Yakobo 1:5) Mpaka tum’ŵende Yehofa kuti atukululucile yakulemwa yetu. (Aefeso 1:3, 7) Tukusosekwasoni kwapopelela ŵane, kupwatikapo ŵamwiŵasa mwetu soni abale ni alongo ŵa mumpingo.—Masengo 12:5; Akolose 4:12.
12. Ana cakusosekwa mnope m’mapopelo getu ciŵeje cici?
12 Ana cakusosekwa mnope m’mapopelo getu ciŵeje cici? Ciŵeje Yehofa soni lisosa lyakwe. Tukusosekwa kum’yamicilaga Yehofa kutyocela pasi pamtima pa cilicose catutendele. (1 Mbiri 29:10-13) Tukusamanyilila yeleyi ligongo lyakuti Yesu paŵaliji pacilambo capasi, ŵajiganyisye ŵakulijiganya ŵakwe mwampaka apopelele. (Aŵalanje Matayo 6:9-13.) Jwalakwe jwasalile ŵakulijiganyawo kuti, candanda apopeleje kuti lina lya Mlungu liswejesyedwe. Yeleyi yigopolela kuti tukusosekwa kuliwonaga lina lya Mlungu kuŵa lyapajika. Kaneko Yesu ŵasasile kuti tukusosekwa kupopelela Ucimwene wa Mlungu kuti uyice, soni kuti lisosa lya Yehofa litendekwe pacilambo cosope capasi. M’yoyo panyuma pakuti Yesu akolasile yindu yakusosekwa mnopeyi m’lipopelo lyakwe, kaneko ni piŵasalaga kuti tupopeleleje yindu ya usyegwe. Naga tukuŵika Yehofa soni lisosa lyakwe pamalo gandanda m’mapopelo getu, tucilosya yayili yakusosekwa mnope kwa m’weji.
13. Ana mapopelo getu galewupeje catuli?
13 Ana mapopelo getu galewupeje catuli? Baibulo jangasalaga cilicose panganiji. Kujigalila ni mwayiŵelele yindu pandaŵijo, mapopelo getu komboleka kuŵa gelewu kapena iyayi. Mwambone, mpaka tupelece lipopelo lyejipi mkanitulye cakulya, soni lipopelo lyelewu patukum’yamicila Yehofa kapena kumsalila yayikutulagasya nganisyo. (1 Samueli 1:12, 15) Ngatukusosekwa kupeleka mapopelo gakulilosya kwa ŵane, mpela muŵatendelaga ŵandu ŵa mundaŵi ja Yesu. (Luka 20:46, 47) Yehofa nganaŵa asangalele ni mapopelo mpela gelego. Cakusosekwa mnope kwa Yehofa cili cakuti tupopeleje kutyocela mumtima.
14. Ana tukusosekwa kupopelaga kalingwa, soni ana yeleyi yikusatujiganya yatuli pakwamba Yehofa?
14 Ana tukusosekwa kupopelaga kalingwa? Yehofa akusatusalila kuti tupopeleje kwa jwalakwe ndaŵi syosope. Baibulo jikusasala kuti “ajendelecele kupopela,” “alimbicile kupopela,” soni “akaleka kupopela.” (Matayo 26:41; Aloma 12:12; 1 Atesalonika 5:17) Yehofa akusaŵa jwakoseka kutupikanila ndaŵi syosope. Mpaka tum’yamicileje jwalakwe lisiku lililyose ligongo lya cinonyelo soni koloŵa makono kwakwe. Mpakasoni tum’wende kuti atuloleleje, atulimbikasyeje soni kututondoya. Naga tukusawuwona upile ŵakupopela kwa Yehofa kuŵa ŵakusosekwa mnope, nikuti tuciwukamulicisya masengo ndaŵi jilijose pakuŵeceta ni jwalakwe.
15. Ana ligongo cici tukusosekwa kusala kuti “ame” pambesi pa lipopelo?
15 Ana ligongo cici tukusosekwa kusala kuti “ame” pambesi pa lipopelo? Maloŵe gakuti “ame” gakusagopolela kuti “yisyene” kapena kuti “yiŵe m’yoyo.” Kusala kuti ame kukusalosya kuti tukusimicisya yatuŵecete mwipopelo kapena kuti tuŵecete yisyesyene yakutyocela mumtima. (Salimo 41:13) Baibulo jikusatujiganya kuti tukusosekwa kusala kuti “ame” cinga mwangakoposya maloŵe kapena mwakwesya maloŵe naga lili lipopelo lya pekuga kulosya kuti tukamulana ni yaŵecete jwakupopelajo.—1 Mbiri 16:36; 1 Akolinto 14:16.
ANA MLUNGU AKUSAJANGAGA CATULI MAPOPELO GETU?
16. Ana yili yisyene kuti Yehofa akusajangaga mapopelo getu? Alondesye.
16 Ana yili yisyene kuti Yehofa akusajangaga mapopelo getu? Elo akusajangaga. Baibulo jikusamkolanga kuti ‘jwakupikana lipopelo.’ (Salimo 65:2) Yehofa akusapikana soni akusajangaga mapopelo ga ŵandu ŵajinji. Jwalakwe akusajangaga mapopelo m’matala gakulekanganalekangana.
17. Ana Yehofa akusakamulicisya masengo catuli malayika soni ŵakutumicila ŵakwe ŵapacilambo capasi pakwanga mapopelo getu?
17 Yehofa akusakamulicisya masengo malayika soni ŵakutumicila ŵakwe ŵapacilambo capasi pakwanga mapopelo getu. (Ahebeli 1:13, 14) Pana yisyasyo yejinji ya ŵandu ŵaŵapopesile pakusaka kuti ajipikanicisye cenene Baibulo. Ali apopesile nganipajigala ndaŵi jelewu Jwamboni sya Yehofa jwayice ni kwakamucisya. Baibulo jikusalosya kuti malayika gakusajigala nawo mbali pamasengo gakulalicila “ngani syambone” pacilambo cosope capasi. (Aŵalanje Ciunukuko 14:6.) Soni ŵane mwa m’weji panyuma pakupopela kwa Yehofa pakwamba ya cakusawusya cine cakwe, kapena yakusosecela yine, twapocele cikamucisyo kutyocela kwa m’bale kapena mlongo jwaciklistu.—Miyambo 12:25; Yakobo 2:16.
18. Ana Yehofa akusakamulicisya masengo catuli msimu weswela soni Baibulo pakwanga mapopelo getu?
18 Yehofa akusakamulicisya masengo msimu wakwe weswela pakwanga mapopelo getu. Patum’ŵendile kuti atukamucisye kulimbana ni cakusawusya cine, jwalakwe mpaka akamulicisye masengo msimu wakwe weswela kuti utulongolele soni kutulimbikasya. (2 Akolinto 4:7) Yehofa akusakamulicisya soni masengo Baibulo pakwanga mapopelo getu, soni pakutukamucisya kuti tusagule yindu mwalunda. Patukuŵalanga Baibulo, mpaka tupate malemba gakutukamucisya. Yehofa mpaka amtendekasye mundu jwine jwakwanga pa misongano kusala yindu yatukusosecela. Yehofa mpaka amtendekasyesoni jwamkulungwa jwa mumpingo kusala songa jakamucisya kutyocela m’Baibulo.—Agalatia 6:1.
19. Ana mpaka yiwonece catuli kuti Yehofa nganajanga mapopelo getu?
19 Nambo ndaŵi sine mpaka asimonjeje kuti, ‘Ana ligongo cici Yehofa ngakwanga mapopelo gangu?’ Tukaliŵalila kuti Yehofa akusamanyililaga ndaŵi soni mwampaka ajanjile mapopelo getu. Jwalakwe akusamanyilila yatukusosecela. Ndaŵi sine mpaka tusosekwe kwendelecela kupopela kwakandaŵi pakusaka kusimicisya kuti tukusosecela kwene yatukuŵendayo soni kulosya kuti tukusamkulupilila mnope jwalakwe. (Luka 11:5-10) Ndaŵi sine Yehofa mpaka ajanje mapopelo getu m’litala lyanganitulijembeceyaga. Mwambone, komboleka kum’ŵenda kuti atukamucisye pa cakusawusya cine cakwe, nambo m’malo mwakututyocesya cakusawusyaco, jwalakwe mpaka agambe kutupa macili gakutukamucisya kuti tupilile cakusawusyaco.—Aŵalanje Afilipi 4:13.
20. Ana ligongo cici tukusosekwa kupopela kwa Yehofa ndaŵi ni katema?
20 Kupopela kwa Yehofa uli upile wapenani mnope. Tukakayicilaga kuti jwalakwe akusapikana mapopelo getu. (Salimo 145:18) Patukupopela kwa Yehofa ndaŵi ni katema, nikuti unasi wetu ni jwalakwe uciŵa ŵakulimba mnope.
kam_Latn cjk_Latn umb_Latn tum_Latn nya_Latn tsn_Latn swh_Latn tum_Latn cjk_Latn tum_Latn nya_Latn tum_Latn nya_Latn tum_Latn tum_Latn tum_Latn tum_Latn bem_Latn tum_Latn tum_Latn tum_Latn tum_Latn lua_Latn nya_Latn bem_Latn tum_Latn sot_Latn tum_Latn cjk_Latn tum_Latn tum_Latn tum_Latn nya_Latn nya_Latn nya_Latn tum_Latn tum_Latn tum_Latn tum_Latn tum_Latn tum_Latn nya_Latn tum_Latn swh_Latn tum_Latn